CELEX: 62013CN0013
Language: el
Date: 2013-01-10 00:00:00
Title: Υπόθεση C-13/13 P: Αναίρεση που άσκησαν στις 10 Ιανουαρίου 2013 οι Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez κατά της αποφάσεως που εξέδωσε το Γενικό Δικαστήριο (πέμπτο τμήμα) στις 7 Νοεμβρίου 2012 στην υπόθεση T-574/08, Syndicat des thoniers méditerranéens κ.λπ. κατά Επιτροπής

9.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/12
            
         Αναίρεση που άσκησαν στις 10 Ιανουαρίου 2013 οι Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez κατά της αποφάσεως που εξέδωσε το Γενικό Δικαστήριο (πέμπτο τμήμα) στις 7 Νοεμβρίου 2012 στην υπόθεση T-574/08, Syndicat des thoniers méditerranéens κ.λπ. κατά Επιτροπής
   (Υπόθεση C-13/13 P)
   2013/C 71/19
   Γλώσσα διαδικασίας: η γαλλική
   
      Διάδικοι
   
   
      Αναιρεσείοντες: Syndicat des thoniers méditerranéens, Marc Carreno, Jean Louis Donnarel, Jean-François Flores, Gérald Jean Lubrano, Hervé Marin, Nicolas Marin, Sébastien Marin, Serge Antoine José Perez (εκπρόσωπος: C. Bonnefoi, δικηγόρος)
   
      Αντίδικοι κατ’ αναίρεση: Ευρωπαϊκή Επιτροπή, Gérard Buono, Jean-Luc Buono, Roger Del Ponte, Serge Antoine Di Rocco, Jean Gérald Lubrano, Jean Lubrano, Jean Lucien Lubrano, Fabrice Marin, Robert Marin
   
      Αιτήματα των αναιρεσειόντων
   
   Οι αναιρεσείοντες ζητούν από το Δικαστήριο:
   
               —
            
            
               να κάνει δεκτή την αίτηση αναιρέσεως των αναιρεσειόντων·
            
         
               —
            
            
               να αναιρέσει την απόφαση του Γενικού Δικαστηρίου (πέμπτο τμήμα) της 7ης Νοεμβρίου 2012, στην υπόθεση T-574/08, κατά το μέρος που με αυτή απορρίφθηκε η αγωγή των νυν αναιρεσειόντων·
            
         
               —
            
            
               να αναιρέσει την απόφαση του Γενικού Δικαστηρίου (πέμπτο τμήμα) της 7ης Νοεμβρίου 2012, στην υπόθεση T-574/08, όσον αφορά τα δικαστικά έξοδα·
            
         
               —
            
            
               να κρίνει παραδεκτή την αγωγή του Syndicat des Thoniers de la Méditerranée (STM) και να αποδεχθεί τα αιτήματά του, συμπεριλαμβανομένου του αιτήματος αποζημιώσεως·
            
         
               —
            
            
               να κάνει δεκτά τα αιτήματα των εναγόντων ενώπιον του Γενικού Δικαστηρίου οι οποίοι άσκησαν αναίρεση ενώπιον του Δικαστηρίου·
            
         
               —
            
            
               να κάνει δεκτά τα αιτήματα των εναγόντων ενώπιον του Γενικού Δικαστηρίου επί της αρχής της πλήρους ικανοποιήσεως·
            
         
               —
            
            
               να κάνει δεκτά τα αιτήματα των εναγόντων ενώπιον του Γενικού Δικαστηρίου ως προς το ποσό της αποζημιώσεως το οποίο ζητήθηκε με το αρχικό δικόγραφο της αγωγής αλλά το οποίο στη συνέχεια διορθώθηκε λόγω της οριστικοποιήσεως, αφενός, των στοιχείων του υπολογισμού των ζημιών που προέκυψαν από την εκμετάλλευση και, αφετέρου, των δικαιολογητικών στοιχείων·
            
         
               —
            
            
               σε περίπτωση απορρίψεως του προηγούμενου αιτήματος, να διορίσει πραγματογνώμονα με έξοδα της Ευρωπαϊκής Επιτροπής για να υπολογίσει τις οφειλόμενες αποζημιώσεις βάσει του τρόπου υπολογισμού που θα καθορίσει το Δικαστήριο·
            
         
               —
            
            
               να καταδικάσει την Επιτροπή στο σύνολο των δικαστικών εξόδων και στην απόδοση των εξόδων για δικηγορικές αμοιβές, των εξόδων διαδικασίας, των εξόδων αποστολής και των οδοιπορικών εξόδων στα οποία υποβλήθηκαν το STM και οι λοιποί ενάγοντες ατομικά.
            
         
      Λόγοι αναιρέσεως και κύρια επιχειρήματα
   
   Οι αναιρεσείοντες προβάλλουν τέσσερις λόγους αναιρέσεως προς στήριξη της αιτήσεως που κατέθεσαν.
   Πρώτον, το Syndicat des Thoniers de la Méditerranée εκτιμά ότι το Γενικό Δικαστήριο παραμόρφωσε τα στοιχεία της δικογραφίας για να αποκλείσει το έννομο συμφέρον αυτού και για να κρίνει, ως εκ τούτου, την αγωγή απαράδεκτη.
   Δεύτερον, οι αναιρεσείοντες εκτιμούν ότι το Γενικό Δικαστήριο υπέπεσε πλάνη περί το δίκαιο καθόσον ερμήνευσε την απόφαση C-221/09, AJD Tuna, της 17ης Μαρτίου 2011, υπό την έννοια ότι από αυτήν προκύπτει ότι ο κανονισμός (ΕΚ) 530/2008 (1) είναι παράνομος. Κατά τους αναιρεσείοντες, ο κανονισμός αυτός εξακολουθεί μεν να είναι νόμιμος, αλλά είναι εν μέρει ανίσχυρος.
   Τρίτον, οι αναιρεσείοντες υποστηρίζουν ότι κακώς το Γενικό Δικαστήριο δεν αναγνώρισε την ευθύνη της Επιτροπής για παράνομη πράξη στηριζόμενο στο σκεπτικό ότι η προβαλλόμενη ζημία δεν υπερβαίνει τα όρια των οικονομικών κινδύνων που είναι σύμφυτοι με τις δραστηριότητες του τομέα της αλιείας.
   Τέλος, οι αναιρεσείοντες προσάπτουν στο Γενικό Δικαστήριο ότι αποφάνθηκε κατά παράβαση των κανόνων δικαίου των οποίων την τήρηση όφειλε να εξασφαλίσει, καθόσον δεν αποφάνθηκε επί των λόγων και των αιτημάτων που προβλήθηκαν ενώπιόν του από τους διαδίκους. Ειδικότερα, οι αναιρεσείοντες προσάπτουν στο Γενικό Δικαστήριο ότι δεν αποφάνθηκε επί των λόγων και των αιτημάτων όσον αφορά τη διαφορετική μεταχείριση μεταξύ των ισπανικών των αλιευτικών με γρίπο και των καταγγελλόντων, την οποία εισήγαγε ο κανονισμός (ΕΚ) 530/2008.
   
      (1)  Κανονισμός (ΕΚ) 530/2008 της Επιτροπής, της 12ης Ιουνίου 2008, για τη θέσπιση επειγόντων μέτρων όσον αφορά τα σκάφη γρι-γρι που αλιεύουν τόνο στον Ατλαντικό Ωκεανό, ανατολικά του γεωγραφικού μήκους 45 °Δ, και στη Μεσόγειο (ΕΕ L 155, σ. 9).